Pixars Soul får premiere direkte på Disney+

Den seneste animerede film fra Pixar, Soul, bliver den tredje biograffilm der får premiere direkte på Disney+ streamingtjenesten. Den bliver tilgængelig den 25. december og modsat Mulan, skal der ikke betales ekstra for at se filmen, hvis man allerede har et abonnement.

COVID-19 har fuldstændig ændret biograf-landskabet. Det var forventet at premieren på Soul ville blive skubbet til engang næste år – som det er sket med James Bond, Dune og andre store produktioner – så Disneys beslutning kommer som lidt af en overraskelse. Den må også være en bet for biograferne, der kæmper for livet.

Lige så overraskende er det, at filmen bliver “gratis”. I USA måtte abonnenterne betale 30 dollars ekstra for at se Mulan hjemme i sofaen. Det blev måske ikke den succes, som Disney drømte om … ?

Disney and Pixar’s Soul will be streaming exclusively on Disney+ on December 25th. #PixarSoul #DisneyPlus pic.twitter.com/n98lZSfAQa
— Walt Disney Studios (@DisneyStudios) October 8, 2020

Herhjemme bliver det “gratis” at se Mulan, hvis man i forvejen har et abonnement. Til gengæld skal vi vente til december før den dukker op på den danske udgave af Disney+.

Vi går ud fra, at premieren på Soul også gælder Danmark, men det er ikke mejslet i sten – og som det ses med Mulan-eksemplet er Disney ikke blege for at behandle markederne forskelligt.

Her er traileren til Soul. Så er der også noget at se frem til dagen efter juleaften …

Pixars Soul får premiere direkte på Disney+