Disney Plus vil indeholde samtlige Disney-film

Den kommende Disney Plus streamingtjenesten bliver en ren guldgrube for Disneyfans. Under et møde med investorer har Disney-chefen Bob Iger fortalt, at tjenesten vil få samtlige Disney-film på hylderne – og altså også de ældre tegnefilm, der normalt kun er tilgængelig i korte perioder.

Igennem mange år har Disney kørt med en strategi, hvor deres titler kun har været tilgængelig i korte perioder. Efter den periode puttes filmen ind i arkivet – på engelsk kærligt kaldet “The Vault” – på ubestemt tid. Men den strategi ændres altså med lanceringen af Disney Plus.

– Tjenesten lanceres senere på året og på et tidspunkt kort efter lancering vil den huse samtlige film fra Disney. De film, der traditionelt opbevares i The Vault og hentes frem med års mellemrum, vil altså være på hylderne, sagde Bob Iger.

Han tilføjede, at tjenesten vil indeholde både Disney-biblioteket af film, nye originale film og tv-serier, der producers direkte til tjenesten. Disney ejer også rettighederne til samtlige Marvel- og Star Wars-film, og en af de serier, der kommer på tjenesten, er Star Wars-serien The Mandalorian.

Disney Plus til Danmark?

Det er endnu uvist om og hvornår Disney Plus tjenesten kommer til Danmark, men indicierne taler for: På hjemmesiden er der nu dansk sprog og en dansksproget knap, hvor man kan tilmelde sig nyheder og opdateringer.

I USA forventes tjenesten at lanceres i løbet af efteråret.

Disney Plus vil indeholde samtlige Disney-film