Den første Toy Story 4-teaser er landet

Pixar havde mandag aften, dansk tid, premiere på den første – og ganske vitaminfri – teasertrailer for Toy Story 4, der samler alle vores plastiskvenner endnu engang. Og lad mig bare være ærlig; selv om det lugter langt væk af hurtige penge, så glæder jeg mig til at se Woody, Buzz, Jessie og de andre på eventyr igen.

I teaseren danser hele ensemblet rundt til Judy Collins’ nostalgiske Both Sides Now, indtil en underligt udseende gaffel med piberensere som arme dukker op og spolerer idyllen. Den afslører absolut intet, men giver os et gensyn med “vennerne” i bedste Pixar/Disney-stil.

Skubbet to år

Det seneste afsnit af Toy Story skulle egentlig have haft biografpremiere i sommeren 2017, men blev skubbet to år til juni 2019. Hele det originale skuespillerhold lader til at vende tilbage – bortset fra Don Rickles, der lagde stemme til Mr. Potato Head. Han døde i april 2017.

Toy Story 4 instrueres af Josh Cooley, der er et relativt nyskrevet Pixar-blad; han har instrueret kortfilmen Riley’s First Date (2015), der er en opfølger til Inderst Inde. Woody og kompagni åbner i biografen den 21. juni 2019 – i USA. I Danmark må vi vente helt til den 29. august før Toy Story 4 rammer biograferne.

Den første Toy Story 4-teaser er landet